Id-Deċiżjoni tal-Kunsill
tat-22 ta' Lulju 1997
dwar il-konklużjoni tal-Komunità Ewropea fuq il-Ftehim Proviżorju dwar il-kummerċ u materji li għandhom x'jaqsmu mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, min-naħa l-waħda, u r-Repubblika tal-Kirgiżtan, min-naħa l-oħra
(97/567/KEFA, KE, Euratom)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113 flimkien ma' l-Artikolu 228(2), l-ewwel sentenza tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew [1],
Billi, sakemm jidħol fis-seħħ il-Ftehim ta' Koperazzjoni u Sħubija ffirmat fi Brussel fid-9 ta' Frar 1995, hemm bżonn li jiġi approvat il-Ftehim Proviżorju dwar il-kummerċ u materji li għandhom x'jaqsmu mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Enerġija Atomika Ewropea, min-naħa l-waħda, u r-Repubblika tal-Kirgiżtan, min-naħa l-oħra,
IDDEĊIEDA DAN LI ĠEJ:
Artikolu 1
Il-Ftehim Proviżorju dwar il-kummerċ u materji li għandhom x'jaqsmu mal-kummerċ bejn il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika, min-naħa l-waħda, u r-Repubblika tal-Kirgiżtan, min-naħa l-oħra, flimkien mal-Protokoll u d-dikjarazzjonijiet, huma, permezz ta' din id-Deċiżjoni, approvati f'isem il-Komunità Ewropea [2].
It-test ta' l-atti li ssir referenza għalihom fl-ewwel paragrafu huwa mehmuż ma' din id- Deċiżjoni.
Artikolu 2
Il-President tal-Kunsill għandu jagħti n-notifika stipulata fl-Artikolu 33 tal-Ftehim Proviżorju f'isem il-Komunitajiet Ewropej.
Magħmulha fi Brussel, fit-22 ta' Lulju 1997.